ຈີ​ນຈະ​ເປັນ​ເຈົ້າ​ພາບຈັດ​ກອງ​ປະ​ຊຸມ​ຫຼາຍ​ຝ່າຍ ກ່ຽວ​ກັບ​ອັ​ຟ​ກາ​ນິ​ສ​ຖານ ທີ່​ປົກ​ຄອງ​ໂດຍ ກຸ່ມ​ຕາ​ລີ​ບານ 
ໃນ​​ການ​ປະ​ຊຸມຫຼາຍ​ຄັ້ງ​ນັ້ນ ພວກ​ຜູ້​ຕາງ​ໜ້າ​ຈາກ​ສະ​ຫະ​ລັດ ຣັດ​ເຊຍ ອີ​ຣ່ານ ປາ​ກິ​ສ​ຖານ ແລະປ​ະ​ເທດ​ເພື່ອນ​ບ້ານ​ ຈະ​ຫາ​ລື​ກັນ​ກ່ຽວ​ກັບ​ຈຳ​ເປັນ​ດ້ານ​ມະ​ນຸ​ດ​ສະ​ທຳ ແລະ​ຄວາມ​ວຸ້ນ​ວາຍ​ທາງ​ດ້ານ​ເສດ​ຖະ​ກິດ ໃນ​ອັ​ຟ​ກາ​ນິ​ສ​ຖານ.
ເລີ້ມໃນວັນພຸດມື້ນີ້ ຈີນ ຈະເປັນເຈົ້າພາບ ຈັດກອງປະຊຸມຫຼາຍຝ່າຍຈຳນວນນຶ່ງ ຊຶ່ງຈະມີຄະນະຜູ້ແທນຂອງສະຫະລັດແລະຣັດເຊຍເຂົ້າຮ່ວມ ໃນການປຶກສາຫາລືເພື່ອສ້າງສະຖຽນລະພາບຢູ່ໃນອັຟການິສຖານແລະແຈ້ງໃຫ້ກຸ່ມຫົວຮຸນແຮງຕາລີບານທີ່ປົກຄອງປະເທດໃນເວລານີ້ ຊາບເຖິງຄວາມຈຳເປັນ ກ່ຽວກັບການເອົານະໂຍບາຍແບບປານກາງ ແລະຕໍ່ສູ້ຕ້ານລັດທິກໍ່ການຮ້າຍ “ຢ່າງຈິງຈັງ ” ການພົບປະທີ່ເມືອງຕຸນສີ (Tunxi) ໃນແຂວງອັນຫຸຍ ທາງພາກຕາເວັນອອກຂອງຈີນຈະເລີ້ມຂຶ້ນດ້ວຍກອງປະຊຸມລັດຖະມົນຕີການຕ່າງປະເທດຈາກເພື່ອນບ້ານຂອງອັຟການິສຖານ ຊຶ່ງປະກອບກມີປາກິສຖານ ອີຣ່ານ ຕາຈິກກິສຖານ ເຕີກເມນິສຖານ ແລະອຸສເບັກກິສຖານ ນັ້ນ ຈະເປັນປະທານໂດຍທ່ານຫວັງຢີ ລັດຖະມົນຕີການຕ່າງປະເທດຈີນ ໂຄສົກ ກະຊວງຕ່າງປະເທດຈີນ ທ່ານຫວັງ ເຫວັນບິນ ກ່າວຕໍ່ພວກນັກຂ່າວໃນວັນອັງຄານວານນີ້ວ່າ ລັດຖະມົນຕີການຕ່າງປະເທດອັຟການິສຖານ ທ່ານ ອາເມຍ ຄານ ມຸດຕັກກີ ແລະ ລັດຖະມົນຕີການຕ່າງປະເທດຣັດເຊຍ ທ່ານເຊີເກ ລາວຣັອຟ ກໍຈະເຂົ້າຮ່ວມການປະຊຸມເປັນເວລາ 2 ມື້ເຊັ່ນດຽວກັນ ລັດຖະມົນຕີການຕ່າງປະເທດອິນໂດເນເຊຍ ແລະກາຕ້າ ກໍຈະໄປຮ່ວມກອງປະຊຸມດັ່ງກ່າວ ໃນຖານະທີ່ເປັນແຂກຮັບເຊີນ ໂຄສົກກ່າວວ່າ ທ່ານຢູ ຊ່ຽວຢົງ ທູດພິເສດຂອງຈີນ ຮັບຜິດຊອບກ່ຽວກັບເລື້ອງອັຟການິສຖານ ກໍຈະເປັນເຈົ້າພາບຕ້ອນຮັບຄູ່ຕຳແໜ່ງຝ່າຍອາເມຣິກັນ ຣັດເຊຍ ແລະປາກິສຖານ ກ່ຽວກັບການເຈລະຈາຮອບໃໝ່ ພາຍໃຕ້ອັນທີ່ຮູ້ກັນວ່າ ເປັນ ຂັ້ນຕອນການສົນທະນາຫາລືຂອງ “ສາມຝ່າຍບວກ ” ທ່ານກ່າວວ່າ “ດັ່ງທີ່ໄດ້ຕົກລົງກັນໄວ້ຂອງທຸກໆຝ່າຍ ຂອບເຂດຂອງກົນໄກໃນ ການປຶກສາຫາລື ລະຫວ່າງຈີນ ສະຫະລັດ ຣັດເຊຍ ກ່ຽວກັບບັນຫາອັຟການິສຖານ ຈະມີຂຶ້ນຄຽງຄູ່ກັບກອງປະຊຸມລັດຖະມົນຕີການຕ່າງປະເທດຄັ້ງທີສາມ ” ປັກກິ່ງຫວັງວ່າ ກອງປະຊຸມດັ່ງກ່າວຈະຊຸກຍູ້ໃຫ້ບັນດາປະເທດໃນຂົງເຂດແລະປະຊາຄົມນາໆຊາດໃຫ້ການສະໜັບສະໜຸນເພີ້ມຂຶ້ນຕໍ່ສັນຕິພາບ ແລະການບູລະນະສ້າງສາອັຟການິສຖານຄືນໃໝ່ ນັ້ນຄືຄຳເວົ້າຂອງໂຄສົກຫວັງ ສ່ວນໂຄສົກຂອງກະຊວງການຕ່າງປະເທດສະຫະລັດ ກ່າວຕໍ່ວີໂອເອວ່າ ຜູ້ຕາງໜ້າພິເສດຂອງສະຫະລັດຮັບຜິດຊອບກ່ຽວກັບອັຟການິສຖານທ່ານທອມ ເວັສທ໌ ຈະໄປຮ່ວມກອງປະຊຸມສາມຝ່າຍບວກ ທີ່ເມືອງຕຸນສີ ໂຄສົກກະຊວງການຕ່າງປະເທດສະຫະລັດກ່າວວ່າ "ມັນເປັນຄວາມເຂົ້າໃຈຂອງພວກເຮົາວ່າ ຈີນໄດ້ເຊື້ອເຊີນບັນດາຜູ້ຕາງໜ້າຂອງອັຟການິສຖານ ” ການປະຊຸມສາມຝ່າຍບວກ ຈະເຮັດໃຫ້ເຈົ້າໜ້າທີ່ຣັດເຊຍ ແລະສະຫະລັດຈະນັ່ງຮ່ວມໂຕະດຽວກັນເປັນເທື່ອທຳອິດ ນັບແຕ່ມົສກູໄດ້ບຸກລຸກເຂົ້າໄປໃນປະເທດຢູເຄຣນ ເມື່ອນຶ່ງເດືອນກ່ອນ ທີ່ໄດ້ກໍ່ໃຫ້ເກີດຄວາມເຄັ່ງຕຶງກັບວໍຊິງຕັນ ແລະປະເທດຕາເວັນຕົກໂດຍລວມ